Fremtiden ifølge Mazda

Mazda har smidt en kryptisk teaser ud for en bil, der ser ud til at blive noget helt særligt. Navnet er Vision Model, og ifølge Mazda selv skal den repræsentere mærkets fremtidige retning – både designmæssigt og teknologisk.

Konceptet får sin officielle debut på Tokyo Motor Show den 29. oktober, og selvom Mazda endnu ikke har røbet detaljer om hverken motor, rækkevidde eller teknik, peger alt på, at vi får en elektrisk eller elektrificeret drivlinje at se. Temaet for Mazdas stand er nemlig “The joy of driving fuels a sustainable tomorrow” – frit oversat: Køreglæde skal skabe en bæredygtig fremtid.

Et glimt af noget klassisk – og nyt

Billedet, Mazda har delt, viser kun en mørklagt silhuet. Men man kan ane en lav, coupéagtig profil med fire døre og en elegant, skrånende taglinje. Mange Mazda-fans har straks bemærket ligheder med den legendariske RX-Vision fra 2015 – en ti år gammel konceptbil, med Wankel-motor, der aldrig nåede gaden, men som stadig regnes for en af de smukkeste Mazdas nogensinde.

Mazda RX-Vision (foto: Mazda).

Det har straks sat spekulationerne i gang: Er Vision Model et forvarsel om en elektrisk arvtagning til RX-serien? Eller er det blot et designmanifest, der peger frem mod Mazdas næste generation af modeller?

Rotaryen lever måske videre

Mazda har de seneste år flirtet med idéen om at genoplive den ikoniske Wankel-motor – ikke som primær kraftkilde, men som rækkeviddeforlænger i elektriske biler. Den løsning blev senest brugt i Mazda MX-30 R-EV, og mange gætter på, at Vision Model kan blive næste skridt i den retning: en sportslig elbil med Wankel-motor som støtte.

Hvad end svaret bliver, lader Mazda til at have fundet troen på sig selv igen. Først en folkelig elbil til Kina, nu et koncept, der taler til hjertet hos enhver bilentusiast.

Tokyo Motor Show kan med andre ord blive stedet, hvor Mazda igen tør drømme – og måske, bare måske, bringe drømmen om en elektrisk RX tættere på virkelighed.

Fremtiden ifølge Mazda